A BIZOTTSÁG 1285/2008/EK RENDELETE
(2008. december 15.)
az állati eredetű termékek személyes szállítmányainak a Közösségbe történő behozataláról és a 136/2004/EK rendelet módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (1) és különösen annak 3. cikke (5) bekezdésére, 16. cikke (3) és (4) bekezdésére és 17. cikke (7) bekezdésére,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (2) és különösen annak 8. cikke (5) bekezdésének harmadik francia bekezdésére,
tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (3) és különösen annak 25. cikke (2) bekezdésének c) és d) pontjára,
mivel:
(1)
A 97/78/EK irányelv előírja a harmadik országokból a Közösségbe behozott egyes állati eredetű termékek állat-egészségügyi ellenőrzését.
(2)
A 97/78/EK irányelv 3. cikkének (1) és (2) bekezdése a tagállamok számára annak biztosítását, hogy megfelelő állat-egészségügyi ellenőrzések (rendszeres ellenőrzések) nélkül harmadik országból származó szállítmánynak a Közösségbe történő behozatala ne valósulhasson meg, valamint hogy a Közösségbe a szállítmányok az állat-egészségügyi határállomásokon keresztül lépjenek be.
(3)
A 97/78/EK irányelv 16. cikke értelmében ezek a követelmények nem vonatkoznak azokra a termékekre, amelyek az utazók személyes poggyászát képezik, és személyes fogyasztásukra szolgálnak, amennyiben mennyiségük nem haladja meg az irányelvben ismertetett eljárással összhangban meghatározott mennyiséget. Az említett követelmények nem vonatkoznak azokra a termékekre sem, amelyeket kisméretű csomagként küldenek magánszemélyek számára, feltéve, hogy a termékeket nem kereskedelmi úton hozzák be, amennyiben a küldött mennyiség nem haladja meg az irányelvben ismertetett eljárással összhangban meghatározott mennyiséget.
(4)
A 91/496/EGK és a 97/78/EK tanácsi irányelveknek megfelelően az állat-egészségügyi határállomásokon ellenőrizendő termékek és állatok jegyzékéről szóló, 2007. április 17-i 2007/275/EK bizottsági határozat (4) felsorolja azokat az állati eredetű termékeket, amelyeket állat-egészségügyi határállomásokon ellenőrzésnek kell alávetni.
(5)
A harmadik országokból behozott termékeknek a közösségi állat-egészségügyi határállomásokon való állat-egészségügyi ellenőrzésére vonatkozó eljárások megállapításáról szóló, 2004. január 22-i 136/2004/EK rendelet (5) 8. cikke a jóváhagyott országokból vagy azok részeiből származó, 1 kg-nál kisebb tömegű, személyes emberi fogyasztásra szánt termékek esetében mentességet biztosít a rendszeres állatorvosi ellenőrzés alól. Az említett cikk továbbá a tömegre vonatkozóan korlátokat állapít meg a többek között Grönlandról és a Feröer-szigetekről Dániába kisméretű csomagokban bevitt bizonyos állati eredetű termékek, valamint az Oroszországból Finnországba és Svédországba bevitt egyes halak esetében.
(6)
A 2007/275/EK határozat II. melléklete felsorolja azokat az összetett élelmiszer-készítményeket, amelyek mentesülnek az állat-egészségügyi vizsgálat alól. Ezért ezeket a termékeket is mentesíteni kell a rendszeres állat-egészségügyi vizsgálat alól, amennyiben utazók személyes poggyászát képezik és személyes fogyasztásukra szolgálnak, vagy amennyiben azokat kisméretű csomagként küldik magánszemélyek számára.
(7)
A személyes fogyasztásra szánt állati eredetű termékek szállítmányainak behozatalára vonatkozó követelmények, különösen a súlykorlátozások, számos jogszabályban szerepelnek. E követelményeknek azonban a jogérvényesítő hatóságok, az utazók és a nyilvánosság számára könnyen értelmezhetőnek kell lenniük. Helyénvaló ezért egyszerűsíteni és egy jogszabályba foglalni, hogy mely típusú és milyen mennyiségű állati eredetű termékek mentesülhetnek a kereskedelmi behozatalra meghatározott állat-egészségügyi ellenőrzések alól.
(8)
A behozatalt szabályozó intézkedések meghatározása során mindig figyelembe kell venni az állati eredetű termék behozatala által a Közösségbe behurcolható állatbetegségek esetleges kockázatát. Az állat-egészségügyi kockázat szintje számos tényezőtől függően változik, mint például a termék típusa, az állatfaj, amelyből a terméket nyerték, valamint a kórokozó jelenlétének valószínűsége.
(9)
A Közösségbe potenciálisan behurcolható egyik legveszélyesebb betegség a száj- és körömfájás. Az Európai Élelmiszerbiztonsági Hivatal (EFSA) értékelte a száj- és körömfájásnak a Közösségbe történő behurcolásával kapcsolatos kockázatot. Az értékelésből egyértelműen kiderül, hogy a hús és hústermékek, valamint a tej és tejtermékek behozatala esetén potenciálisan fennáll a száj- és körömfájás vírusának a Közösségbe történő behurcolásának veszélye.
(10)
A betegségek behurcolásának megelőzése érdekében a Közösség évek óta alkalmazza az élő állatok és állati eredetű termékek kereskedelmi célú behozatalára irányadó szabályrendszert.
(11)
A 745/2004/EK bizottsági rendelet (6) intézkedéseket állapít meg a személyes fogyasztásra szánt hús és húsipari termékek, valamint tej és tejtermékek behozatalára vonatkozóan. Az említett rendelettel összhangban húst és hústermékeket, valamint a tejet és tejtermékeket az utazó csak abban az esetben hozhatja be a Közösségbe, amennyiben azok teljes mértékben megfelelnek a Közösség kereskedelmi behozatali szabályainak.
(12)
Ezt az elvet a jövőben is fenn kell tartani annak érdekében, hogy a Közösség megőrizhesse száj- és körömfájástól mentes státusát. A 97/78/EK irányelvben előírt, állat-egészségügyi határállomásokon végzett rendszeres állat-egészségügyi ellenőrzések alól mentességben részesülő, utazók által szállított hús és hústermék, valamint tej és tejtermék mennyiségét nullában kell meghatározni.
(13)
Az e rendeletben előírt intézkedéseket azon közösségi állat-egészségügyi jogszabályok sérelme nélkül kell alkalmazni, melyek célja az állatbetegségek elleni védekezés vagy azok felszámolása, illetve amelyek bizonyos védekezési intézkedésekre vonatkoznak.
(14)
Az e rendeletben előírt intézkedések nem sérthetik a vadon élő állat- és növényfajok számára kereskedelmük szabályozása által biztosított védelemről szóló, 1996. december 9-i 338/97/EK tanácsi rendelet (7) végrehajtási szabályait.
(15)
Helyénvaló annak biztosítása is, hogy az utazók és a nyilvánosság értesüljön az állat-egészségügyi ellenőrzésekről és az állati eredetű termékek behozatalára vonatkozó szabályokról.
(16)
Földrajzi közelségük és állat-egészségügyi helyzetük miatt egyes harmadik országok úgy tekinthetők, hogy a Közösség vonatkozásában minimális állat-egészségügyi kockázatot jelentenek. Ezért az ilyen országokból származó, korlátozott mennyiségű húst és húsipari termékeket, valamint tejet és tejtermékeket továbbra is mentesíteni kell a rendszeres állat-egészségügyi ellenőrzések alól.
(17)
Emellett egyes szomszédos harmadik országok és a Közösség között külön állat-egészségügyi megállapodások léteznek a Közösség állat-egészségügyi jogszabályainak egyes vonatkozásaira tekintettel.
(18)
Az ilyen harmadik országokból származó, állati eredetű, személyes felhasználásra szánt termékek behozatala meghatározott mennyiségi korlátig továbbra is mentesül a 97/78/EK irányelvben előírt rendszeres állat-egészségügyi ellenőrzés alól. Az utasok megfelelő tájékoztatásának biztosítása érdekében az ilyen harmadik országokat minden vonatkozó reklámanyagon mentességben részesített országként kell feltüntetni.
(19)
Úgy tekinthető, hogy Horvátország állat-egészségügyi státusa általánosságban minimális állat-egészségügyi kockázatot jelent a Közösség számára. A Horvátországból származó, az utazók poggyászának részét képező vagy kisméretű csomag formájában magánszemélyeknek küldött állati eredetű termékek meghatározott mennyiségi korlátig továbbra is mentesülnek a 97/78/EK irányelvben előírt rendszeres állat-egészségügyi ellenőrzések alól. Az utasok megfelelő tájékoztatásának biztosítása érdekében Horvátországot az e rendelet által meghatározott minden vonatkozó tájékoztató anyagban mentességben részesített országként kell feltüntetni.
(20)
A klasszikus sertéspestis jelenlegi horvátországi helyzetére tekintettel azonban a sertéshús és az abból származó termékek állat-egészségügyi kockázatot jelenthetnek az EU számára. E probléma kezelésére Horvátország beleegyezett az annak biztosításához szükséges intézkedések meghozatalába, hogy a Közösségbe irányuló, az utazók által szállított vagy postán magánszemélyeknek küldött ilyen termékek nem hagyják el területét.
(21)
Emellett annak megakadályozása érdekében, hogy az utazók vagy fogyasztók kijátsszák a rendelet szabályait, azt is pontosítani kell, hogy az emberi fogyasztásra szánt bizonyos állati eredetű termékekre vonatkozó rendelkezések a kedvtelésből tartott állatok etetésére szánt állati eredetű termékekre is alkalmazandók.
(22)
Továbbra is egyértelmű visszatartó erejű intézkedéseket kell alkalmazni annak érdekében, hogy a nem kereskedelmi célú, állati eredetű termékek szállítmányait, amelyek nem felelnek meg a közösségi egészségügyi feltételeknek, az előírt állat-egészségügyi vámkezelés nélkül ne hozhassák be a Közösségbe. A tagállamoknak ezért továbbra is fel kell számítaniuk a szükséges költségeket és alkalmazniuk kell a szükséges szankciókat, beleértve a termék ártalmatlanításának költségeit, az állati eredetű termékek Közösségbe történő behozatalára alkalmazandó szabályok megsértéséért felelős személyekkel szemben.
(23)
A tagállamoknak továbbra is megfelelő információkat kell szolgáltatniuk a Bizottságnak az e rendeletben meghatározott szabályok érvényesítése érdekében rendelkezésre álló módszerek vonatkozásában. Emellett a szolgáltatott információk felhasználhatók az e rendeletben meghatározott szabályok felülvizsgálatához.
(24)
Annak érdekében, hogy az állati eredetű termékek Közösségbe történő behozatalára vonatkozó követelményekkel kapcsolatos információkat megfelelő módon ismertessék az utazókkal és a nyilvánossággal, a tagállamoknak és a nemzetközi utazásszervező cégeknek gondoskodniuk kell arról, hogy az említett követelményeket megismertessék a nyilvánossággal és a Közösségbe utazó személyekkel.
(25)
A postai küldeményekre vonatkozó információk összevetésének nehézségeire tekintettel a tagállamoknak hosszabb időt kell biztosítani az információk benyújtására.
(26)
A közösségi jogszabályok következetessége és egyértelműsége érdekében helyénvaló a 136/2004/EK rendelet 8. cikkének módosítása és a 745/2004/EK rendelet hatályon kívül helyezése.
(27)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A rendelet tárgya
(1) Ez a rendelet meghatározza azon nem kereskedelmi célú, állati eredetű termékek személyes szállítmányainak a Közösségbe történő behozatalára vonatkozó szabályokat, amelyek az utazók poggyászának részét képezik, vagy amelyeket kisméretű csomag formájában magánszemélyek számára adtak fel, valamint amelyeket távolsági (például e-mailben, telefonos vagy interneten történő) megrendelést követően szállítanak ki a fogyasztónak.
(2) Ez a rendelet nem alkalmazandó az Andorrából, Liechtensteinből, Norvégiából, San Marinóból és Svájcból érkező személyes szállítmányokra. Emellett e rendelet nem vonatkozik a Feröer-szigetekről és Izlandról származó haltermékek személyes szállítmányaira. Az utasok megfelelő tájékoztatása céljából azonban az ilyen harmadik országokat minden vonatkozó tájékoztató anyagban mentességben részesülő országként kell feltüntetni.
(3) E rendeletet azon közösségi állat-egészségügyi jogszabályok sérelme nélkül kell alkalmazni, melyek célja állatbetegségek elleni védekezés vagy azok felszámolása, illetve amelyek bizonyos védekezési intézkedésekre vonatkoznak.
(4) E rendeletet a vadon élő állat- és növényfajok számára kereskedelmük szabályozása által biztosított védelemről szóló 338/97/EK rendeletet végrehajtó jogszabályokban szereplő, az igazolásra vonatkozó kapcsolódó szabályok sérelme nélkül kell végrehajtani.
2. cikk
Az állati eredetű termékek személyes szállítmányainak a Közösségbe történő behozatalára vonatkozó szabályok
(1) A 97/78/EK irányelv 16. cikke (1) bekezdésének a), b) és d) pontjában, valamint (4) bekezdésében említett állati eredetű termékek személyes fogyasztásra szánt személyes szállítmányaira nem vonatkoznak az említett irányelv I. fejezetében meghatározott szabályok, amennyiben a termékek:
a)
szerepelnek az I. melléklet 1. részében, nem vonatkozik rájuk a 2007/275/EK határozat 6. cikkének (1) bekezdése, és összmennyiségük nem haladja meg a 0 kg súlyhatárt;
b)
szerepelnek a II. melléklet 1. részében, és összmennyiségük nem haladja meg a 2 kg súlyhatárt;
c)
a 853/2004/EK rendelet I. melléklete 3.5., 3.6. és 7.4. pontja értelmében kizsigerelt friss vagy előkészített halászati termékek, vagy pedig feldolgozott halászati termékek, melyek összmennyisége nem haladja meg a 20 kg súlyhatárt vagy egy hal súlyát, attól függően, melyik a magasabb érték;
d)
nem az a), b) c) bekezdésben vagy a 2007/275/EK határozat 6. cikkének (1) bekezdésében említett termékek, és összmennyiségük nem haladja meg a 2 kg súlyhatárt.
(2) A kedvtelésből tartott állatok etetésére szánt állati eredetű termékek személyes szállítmányára nem vonatkoznak a 97/78/EK irányelv I. fejezetében meghatározott szabályok, amennyiben a termékek:
a)
szerepelnek az I. melléklet 2. részében, és összmennyiségük nem haladja meg a 0 kg súlyhatárt;
b)
szerepelnek a II. melléklet 2. részében, és összmennyiségük nem haladja meg a 2 kg súlyhatárt.
(3) Az (1) bekezdés a), b) és d) pontjától, valamint a (2) bekezdéstől eltérve a Horvátországból, a Feröer-szigetekről, Grönlandról vagy Izlandról származó, állati eredetű termékek személyes szállítmányára nem vonatkoznak az említett irányelv I. fejezetében meghatározott szabályok, amennyiben a termékek:
a)
szerepelnek az I. mellékletben, nem vonatkozik rájuk a 2007/275/EK határozat 6. cikkének (1) bekezdése, és összmennyiségük nem haladja meg a 10 kg súlyhatárt;
b)
szerepelnek a II. mellékletben, és összmennyiségük nem haladja meg a 10 kg súlyhatárt;
c)
nem az e cikk (1) bekezdése c) pontjában, (3) bekezdése a) vagy b) pontjában, illetve a 2007/275/EK határozat 6. cikkének (1) bekezdésében említett termékek, és összmennyiségük nem haladja meg a 10 kg súlyhatárt.
3. cikk
Az utazóknak és a nyilvánosságnak a tagállamok által nyújtandó tájékoztatás
(1) A tagállamok biztosítják, hogy a Közösség belépési pontjain az állati eredetű termékek behozatalára vonatkozó állat-egészségügyi feltételekre felhívják a harmadik országokból érkezők figyelmét.
(2) Az (1) bekezdés értelmében az utazóknak nyújtott információknak tartalmazniuk kell legalább a III. mellékletben szereplő egyik plakát információit, melyeket jól látható helyen, figyelemfelkeltő hirdetményben kell megjeleníteni.
(3) A tagállamok az információkat többek között az alábbiakkal egészíthetik ki:
a)
a IV. mellékletben felsorolt információk;
b)
a helyi feltételeknek megfelelő információk, valamint a 97/78/EK irányelvvel összhangban elfogadott nemzeti rendelkezések.
(4) A (2) és (3) bekezdésben meghatározott információkat a következő nyelveken kell megjeleníteni:
a)
a Közösségbe való behozatal helye szerinti tagállam legalább egyik hivatalos nyelve;
b)
az illetékes hatóság által megfelelőnek ítélt második nyelv; az említett második nyelv lehet a szomszéd országban beszélt nyelv, vagy repülőterek és kikötők esetében az oda érkező utasok által a leggyakrabban használt nyelv.
A tagállamok biztosítják, hogy a nyilvánosság értesül azon állati eredetű termékek Közösségbe történő behozatalára vonatkozó követelményekről, amelyeket kisméretű csomag formájában magánszemélyek számára adtak fel, valamint amelyeket a végfogyasztó távolsági megrendeléssel rendelt meg.
4. cikk
A nemzetközi utazásszervező cégek és postai szolgáltatók által az ügyfeleik számára nyújtandó információk
A nemzetközi utazásszervező cégek, beleértve a repülőterek és kikötők üzemeltetőit és az utazási irodákat, valamint a postai szolgáltatók felhívják ügyfeleik figyelmét az e rendeletben meghatározott szabályokra, különösen a III. és IV. mellékletben megállapított információk nyújtásával, a 3. cikkben előírtakkal összhangban.
5. cikk
Ellenőrzések
(1) Az illetékes hatóság vagy hatóságok, valamint a hatósági ellenőrzéseket végző hatóságok a kikötők és repülőterek üzemeltetőivel, valamint az állati eredetű termékek személyes szállítmányainak belépési pontjaiért felelős hatóságokkal együttműködve megszervezik a hatékony ellenőrzést a Közösségbe történő belépés pontjain.
(2) Az (1) bekezdésben előírt ellenőrzések célja az állati eredetű termékek személyes szállítmányainak felderítése és a 2. cikkben meghatározott feltételek teljesülésének ellenőrzése.
(3) Az (1) bekezdésben előírt ellenőrzések megszervezése kockázaton alapuló megközelítésben történhet, beleértve - amennyiben a tagállam illetékes hatósága szükségesnek ítéli - olyan hatékony felderítési segédeszközök használatát is, mint az átvilágító berendezések és a keresőkutyák, az állati eredetű termékek személyes szállítmányai jelenlétének nagy mennyiségű személyes poggyászban történő kimutatása érdekében.
6. cikk
Szankciók
(1) A hatósági ellenőrzést végző illetékes hatóságok:
a)
megállapítják, mely személyes szállítmányok sértik az e rendeletben előírt szabályokat;
b)
a nemzeti jogszabályokkal összhangban elkobozzák és megsemmisítik e szállítmányokat.
(2) A hatósági ellenőrzést végző illetékes hatóságok költséget számíthatnak fel és szankciót alkalmazhatnak azon személyekkel szemben, akik személyes szállítmánya megsértette az e rendeletben meghatározott szabályokat.
(3) A tagállamok biztosítják, hogy a személyes szállítmányok elkobzására és megsemmisítésére vonatkozó nemzeti jogszabályok meghatározzák azt a természetes vagy jogi személyt, aki vagy amely az elkobzott minden személyes szállítmány megsemmisítésének költségét viseli.
7. cikk
Jelentéstételi kötelezettségek
(1) A tagállamok minden évben legkésőbb május 1-jéig benyújtják a Bizottságnak az e rendeletben előírt szabályok megismertetése és érvényesítése érdekében hozott intézkedésekre, valamint az eredményekre vonatkozó információkat összefoglaló jelentést.
(2) A jelentést az V. mellékletben szereplő, kitöltött táblázat formájában kell benyújtani.
8. cikk
Módosítás
A 136/2004/EK rendelet 8. cikke helyébe a következő szöveg lép:
„8. cikk
Az utazók poggyászának részét képező vagy csomag formájában magánszemélyeknek küldött termékekre vonatkozó egyedi szabályok
Az utazók poggyászának részét képező vagy kisméretű csomag formájában magánszemélyeknek küldött termékeknek meg kell felelniük az 1285/2008/EK bizottsági rendeletben meghatározott követelményeknek.”
9. cikk
Hatályon kívül helyezés
A 745/2004/EK rendelet hatályát veszti.
A hatályon kívül helyezett rendeletre történő hivatkozásokat erre a rendeletre történő hivatkozásnak kell tekinteni, és a VII. melléklet táblázatával összhangban kell értelmezni.
10. cikk
Átmeneti rendelkezések
A 7. cikk (2) bekezdésétől eltérve a tagállamok a Bizottságnak a 2011. január 1-jét megelőző jelentéstételi időszakokra benyújtják a Bizottság számára a VI. mellékletben szereplő, kitöltött táblázatot.
11. cikk
Hatálybalépés és alkalmazás
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ezt a rendeletet 2009. május 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. december 15-én.